OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady o presadzovaní práv duševného vlastníctva colnými orgánmi /* COM/2013/0282 final - 2011/0137 (COD) */





2011/0137 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady o presadzovaní práv duševného vlastníctva colnými orgánmi 1. Chronológia Dátum predloženia návrhu Európskemu parlamentu a Rade [dokument KOM(2011) 0285 v konečnom znení – 2011/0137 (COD)]: || 24. 5. 2011 Dátum pozície Európskeho parlamentu v prvom čítaní: || 3. 7. 2012 Dátum prijatia pozície Rady: || 16. 5. 2013 2. Cieľ návrhu Komisie Navrhovaným nariadením by sa malo nahradiť existujúce nariadenie č. 1383/2003[1], ktoré v súčasnosti implementuje oddiel 4 (Zvláštne požiadavky týkajúce sa opatrení na hraniciach) časti III (Prostriedky na dodržiavanie práv duševného vlastníctva) dohody WTO o obchodných aspektoch práv duševného vlastníctva (TRIPS). Návrh je neoddeliteľnou súčasťou strategického rámca uvedeného v oznámení Komisie o jednotnom trhu pre práva duševného vlastníctva[2] a je v súlade s dlhodobou politikou a stratégiou Únie v oblasti ochrany práv duševného vlastníctva. Táto politika sa premietla do viacerých oznámení Komisie, ako sú Európa 2020[3], oznámenie o Akte o jednotnom trhu[4] a oznámenie o stratégii vnútornej bezpečnosti EÚ[5]. Jeho cieľom je posilniť schopnosť colných orgánov presadzovať práva duševného vlastníctva na hraniciach: rozširuje škálu typov porušenia práv duševného vlastníctva, na ktoré sa vzťahuje, a zachováva kompetencie colných orgánov v oblasti kontroly každého tovaru pod colným dohľadom bez ohľadu na colné určenie; zabezpečuje, že sú colným orgánom poskytované vysokokvalitné informácie umožňujúce dobrú analýzu a posúdenie rizika porušenia práv duševného vlastníctva; stanovuje právny základ centrálnej databázy na zaznamenávanie žiadostí o prijatie opatrenia a zadržanie tovaru adresovaných colným orgánom, ako aj výmenu informácií medzi colnými orgánmi (COPIS). Navrhujú sa aj určité úpravy súčasných postupov na zabezpečenie toho, že sa administratívne prekážky obmedzia na minimum: stanovuje sa možnosť zničenia tovaru bez súdneho konania na základe dohody medzi dotknutými stranami; zavádza sa nový postup pre malé zásielky, pri ktorých môže byť tovar zničený bez účasti nositeľa práv. Zabezpečuje, že sa zohľadnia legitímne záujmy všetkých obchodníkov: harmonizuje implementáciu práva na vypočutie strán, ktoré zadržanie tovaru poškodzuje, a upravuje lehoty pre obidve strany v rámci postupov. Odstraňuje obavy, ktoré vyjadrila India a Brazília v súvislosti s dvoma spormi, ktoré vznikli v rámci WTO v roku 2010 a ktoré sa týkajú „generických“ liekov pri tranzite v rámci územia EÚ: Zavádza odôvodnenie 17, v ktorom sa pripomína Deklarácia z roku 2001 o dohode TRIPS a verejnom zdraví z Dauhy, vypúšťa súčasné odôvodnenie 8 („fikcia výroby“) a presnejšie sa pridržiava znenia dohody TRIPS (colné orgány potrebujú na zadržanie tovaru „primeraný dôkaz“ o porušení práv duševného vlastníctva). 3. Pripomienky k pozícii Rady Pozícia Rady prijatá v prvom čítaní plne odráža dohodu dosiahnutú v trialógu medzi Radou, Európskym parlamentom a Komisiou a uzatvorenú 19. decembra 2012. Dohoda obsahuje tieto hlavné prvky: – Vyňať paralelný obchod a prekročenie množstva z rozsahu pôsobnosti nariadenia. – Ozrejmiť, že colný orgán môže vykonávať colné kontroly a prijímať identifikačné opatrenia stanovené v colných právnych predpisoch s cieľom zabrániť operáciám porušujúcim právne predpisy z oblasti duševného vlastníctva uplatniteľné na území Únie a spolupracovať s tretími krajinami na presadzovaní práv duševného vlastníctva. – Stanoviť spoločný postup pre všetky druhy porušení práv duševného vlastníctva, ktoré patria do rozsahu pôsobnosti nariadenia bez toho, aby bol dotknutý osobitný postup pre malé zásielky. V rámci takéhoto spoločného postupu môže byť tovar zničený, ak nositeľ práv o to požiada, bez toho, aby musel iniciovať súdne konanie, avšak pod podmienkou, že deklarant alebo držiteľ tovaru, ktorému bolo riadne oznámené zadržanie tovaru colnými orgánmi, voči jeho zničeniu nenamieta. – Stanoviť, že postup pre malé zásielky sa uplatňuje iba na základe predchádzajúcej žiadosti žiadateľa v tomto smere a že colné orgány majú možnosť požadovať, aby žiadateľ uhradil náklady, ktoré vznikli pri uplatnení tohto postupu. – Stanoviť definíciu malých zásielok v nariadení, čo Komisiu splnomocňuje prijať delegované akty v súlade s článkom 290 Zmluvy o fungovaní Európskej únie, pokiaľ ide o zmenu nepodstatných prvkov uvedenej definície za určitých okolností. – Stanoviť v súlade s článkom 69 dohody TRIPS a s cieľom eliminovať medzinárodný obchod s tovarom, pri ktorom sú porušované práva duševného vlastníctva, právny základ pre rýchlu výmenu informácií o takomto obchode medzi colnými orgánmi v EÚ a v tretích krajinách. S cieľom zabezpečiť jednotné vykonávanie ustanovení, v ktorých sú definované prvky praktických opatrení na výmenu údajov s tretími krajinami, sú na Komisiu prenesené vykonávacie právomoci, konkrétne právomoc definovať takéto prvky praktických opatrení. Ustanovenia o prenose údajov do tretích krajín nie sú dotknuté ustanoveniami o ochrane údajov uplatniteľnými v EÚ, najmä článkami 25 a 26 smernice 95/46/ES a článkom 9 nariadenia (ES) č. 45/2001. – Vylúčiť z nariadenia ustanovenia harmonizujúce právo na vypočutie v prospech osôb dotknutých zadržaním tovaru colnými orgánmi. Vychádza sa z predpokladu, že právo na vypočutie sa udeľuje na základe vnútroštátnych právnych predpisov. – Rozšíriť a ozrejmiť zoznam prípadov, v ktorých nositeľ práv môže použiť informácie, ktoré mu poskytli colné orgány po colnom zadržaní tovaru v súlade s nariadením. – Zahrnúť do základného aktu ustanovenia o zbieraní a spracovávaní údajov a obdobiach ich uchovávania, výkone práv a povinností v súlade s existujúcimi právnymi predpismi o ochrane údajov. Komisia plne podporila dohodu dosiahnutú v trialógu. 4. Záver Komisia môže akceptovať zmeny svojho návrhu predložené Radou. [1] Nariadenie Rady (ES) č. 1383/2003 z 22. júla 2003, ktoré sa týka colného konania pri tovare podozrivom z porušovania niektorých práv duševného vlastníctva a opatrení, ktoré sa majú prijať pri tovare, u ktorého sa zistilo, že sa takéto práva porušili. [2] Oznámenie Komisie z 24. mája 2011: Jednotný trh pre práva duševného vlastníctva – KOM(2011) 287 v konečnom znení. [3] Oznámenie Komisie z 3. marca 2010: Stratégia na zabezpečenie inteligentného, udržateľného a inkluzívneho rastu – KOM(2010) 2020 v konečnom znení. [4] Oznámenie Komisie z 11. novembra 2010: Na ceste k Aktu o jednotnom trhu – KOM(2010) 608 v konečnom znení/2. [5] Oznámenie Komisie z 22. novembra 2010: Stratégia vnútornej bezpečnosti EÚ: päť krokov k bezpečnejšej Európe – KOM(2010) 673 v konečnom znení.